Trolls (film)

***Trolls*** is in Amerikaanske lange kompjûteranimearre tekenfilmmusical út 2016 yn 'e foarm fan in fantasykomeedzjebernefilm ûnder rezjy fan Mike Mitchell. De haadrollen waarden ynsprutsen troch Anna Kendrick en Justin Timberlake, mei Zooey Deschanel, Christopher Mintz-Plasse, Christine Baranski, Russell Brand, James Corden, Gwen Stefani, Jeffrey Tambor en John Cleese yn ûnderstypjende rollen. De titel betsjut "Trollen". De film is in jukeboxmusical, dy't ûnderdiel útmakket fan 'e ''Trolls''-franchise. Film en franchise binne basearre is op it boartersguod Good Luck Trolls fan Thomas Dam. It ferhaal folget prinsesse Poppy, dy't besykje moat har freonen te rêden fan 'e ellindige *bergens*, meunsterlike wêzens dy't trollen ite om lokkich te wurden. *Trolls* krige mingde resinsjes fan 'e filmkritisy, mar groeide yn 'e bioskopen út ta in grut kommersjeel súkses. In ferfolch, **', kaam yn [[2020]] út.

==Plot==
De [[trol]]len binne lytse, kleurrike wêzentsjes mei [[hier (begroeiïng)|hier]] dat se nei beleavjen útgroeie en ynlûke kinne. Se ferkeare yn in steat fan hast folsleine en oanhâldende [[gelokkigens]], en de hiele dei dogge se oars net as [[sang|sjonge]], [[dûns]]je, [[oankrûpen|inoar oankrûpe]] en [[wille]] meitsje. Oan harren soargeleaze bestean komt lykwols in ein as se ûntdutsen wurde troch de ''bergens'': grutte, [[skientme|lilke]], gemiene wêzens dy't yn in oanhâldende steat fan ellindigens libje. As de ''bergens'' foar it ferstân krije dat se inkeld gelokkigens [[ûnderfining|ûnderfine]] kinne as se in trol [[ite|opite]], meitsje se in [[koai (ynslútplak)|koai]] om 'e trollebeam hinne en bouwe se dêr harren stêd wer om hinne. Ien dei yn it jier, mei ''Trollstice'' (in [[wurdboarterij]] op ''Solstice'', "[[sinnekear]]") fange se in stikmannich trollen om se ta te meitsjen en op te iten, sadat se foar in koart skoftke allegear gelokkich wêze kinne.

Dêr komt in ein oan as de trollen ûnder lieding fan harren [[kening]], Peppy, ûntsnappe troch in lange tunnel dy't se groeven hawwe oant bûten de delsetting fan 'e ''bergens''. Dat liedt ta djip [[fertriet]] by prins Gristle, de jonge [[soan]] fan Gristle sr., de kening fan 'e ''bergens'', dy't noch nea in trol hân hie en krekt dat jier mei ''Trollstice'' de lytse [[prinsesse]] Poppy opite soe. [[Razernij|Poerrazen]] oer de ûntsnapping [[ferballing|ferballet]] kening Gristle sr. de Kokkinne út 'e ''bergen''-stêd, mei't sy ferantwurdlik holden wurdt foar it fiasko. De [[wrok]]jende Kokkinne swart by harsels dat se de trollen weromfine en dan de [[monargy]] fan 'e ''bergens'' ûnder fuotten helje sil.

Tweintich jier letter libbet de no [[folwoeksen]] prinsesse Poppy mei de oare trollen yn it [[wâld]], dêr't se harren feilich wane foar de ''bergens''. De hiele dei makket Poppy oan ien wei troch wille mei har [[frijer]] Creek, in trol mei in positive persoanlikheid en in ''[[zen]]''-eftige [[wiisheid]], en har [[freonskip|freonen]] Biggie, Cooper, Satin en Chenille, Guy Diamond, Harper, Smidge en Fuzzbert. Op in [[jûn]] hâldt se it grutste [[feest]] út 'e skiednis fan 'e trollen, sûnder har om it [[lûd|leven]] of de sichtberens fan it [[fjoerwurk]] te bekroadzjen. Branch, de iennichste [[pessimisme|pessimistyske]] en foarsichtige trol, warskôget har dat se op dy manear de ''bergens'' oanlûke sil, mar Poppy-en-dy hawwe de gek mei him. Branch syn warskôgings komme lykwols út as de Kokkinne, dy't noch altyd op 'e siik is nei de trollen, de lûde [[muzyk]] heart en it fjoerwurk sjocht. Hja arrivearret as it feest yn folle gong is en grypt Creek en al Poppy har bêste freonen foar't de trollen foar it ferstân hawwe wat der geande is en harren ferskûlje.

Poppy wol har freonen rêde, mar har [[heit]] Peppy seit dat har freonen ferlern binne. Poppy wegeret dat te akseptearjen, en as gjin inkele oare trol mei har gean wol, beslút se op eigen manneboet op rêdingsmisje te gean. Se bringt alle oare trollen ûnder yn 'e oerlibbingsbunker dy't Branch foar himsels boud hie, wêrmei't se bewissiget dat hysels dêr net mear wêze wol. Poppy wurdt al rillegau finzennommen troch in groepke [[spinnen]], mar as dy har opite sille, wurdt se rêden troch Branch, dy't har tsjin betterwitten yn efternei kommen is. Mei de ûnwinske help fan 'e tige yrritante [[antropomorfisme|antropomorfe]] [[wolk]] Cloud Guy witte se fia de âlde ûntsnappingstunnels de oarspronklike trollebeam yn 'e stêd fan 'e ''bergens'' te berikken, dêr't se fersteld steane fan 'e ellindigens fan 'e wêzens.

Poppy en Branch kringe it [[kastiel]] binnen, dêr't no kening Gristle jr. regearret. Se binne tsjûge fan 'e triomfantlike weromkear fan 'e Kokkinne, dy't Gristle [[manipulaasje|manipulearret]] om ''Trollstice'' wer yn te stellen. Se fiteret him ek oan om Creek op te iten, mei't de jonge kening noch nea in trol hân hat en dêrom ek noch nea gelokkigens field hat. Poppy en Branch kinne net sjen wat der dan bart, mar Branch is derfan oertsjûge dat it dien is mei Creek, hoewol't Poppy [[hope]] hâldt op it oerlibjen fan har frijer. Underwilens sykje en fine Poppy en Branch de rest fan 'e finzennommen trollen, dy't troch de Kokkinne yn bewarring jûn binne oan 'e [[kokenfaam]] Bridget. 

As Bridget harren trappearret, biedt Poppy oan om har te helpen op in [[ôfspraakje]] te gean mei kening Gristle jr., op wa't se hopeleas [[fereale]] is. Yn ruil dêrfoar moat Bridget har helpe om nei te gean oft Creek noch libbet. De trollen sjonge in [[ferske]] om Bridget oer te heljen, mar Branch wegeret om mei te sjongen, wat liedt ta [[rûzje|spul]] mei Poppy. It docht bliken dat Branch as [[jonkje]] yn 'e trollebeam yn 'e ''bergen''-stêd op in kear sa opgie yn syn sjongen, dat er net murk dat de Kokkinne him pakke soe om him op te iten. Hy waard rêden troch syn [[beppe]] Rosiepuff, dy't doe yn syn plak troch de Kokkinne opiten waard. Om't Branch mient dat syn sjongen de [[dea]] fan syn beppe wurden is, hat er sûnt dy dei nea wer songen.

De trollen foarsjogge Bridget fan in momkape troch har op 'e [[holle]] sitten te gean en harren hier útgroeie te litten, sadat it krekt liket as hat sy sels lang wielderich hier. As 'frouwe Glittersparkles' hat se dêrnei in ôfspraakje mei kening Gristle jr., wêrby't Poppy en de oare trollen har oanhâldend ynflústerje wat se sizze moat. Gristle is bot fan har ûnder de yndruk, mar as er har freget wat se sa leuk oan him fynt, falt se stil, mei't Poppy en de oare trollen neat goeds betinke kinne om oer it uterlik fan 'e walchlike Gristle te sizzen. Branch nimt dan it wurd oer en flústeret Bridget samar de meast [[romantyk (leafde)|romantyske]] omskriuwings yn, en Poppy beseft dat er it eins oer harsels hat en dat er temûk fereale op har is. Under it ôfspraakje mei kening Gristle merkt Poppy op dat Creek yndie noch libbet en finzen holden wurdt yn in holle [[brosje]] dêr't Gristle syn [[keningsmantel]] mei fêstgaspe hat.

Nei ôfrin fan it ôfspraakje kringe de trollen de fertrekken fan Gristle binne en [[dieverij|stelle]] de brosje. Gristle sels merkt neat, mar syn [[krokkedil]]-eftige [[húsdier]] nammenstemear. It [[bist]] set de trollen efternei, dy't mar nauwerneed witte te ûntsnappen. De brosje blykt lykwols leech te wêzen. As de Kokkinne harren oer it mad komt, wurde de trollen op 'e nij finzen nommen, diskear mei Poppy en Branch deropta. Poppy is skokt as se foar it ferstân kriget dat Creek sa bang is om opiten te wurden, dat er it mei de Kokkinne op in akkoartsje goaid hat: hy sil har nei de oare trollen ta liede, en yn ruil dêrfoar mei er libjen bliuwe. Se begrypt dat syn 'positive libbenshâlding' en syn 'zen-wiisheid' altyd mar [[bedragerij]] west hawwe, en dat er neat oars is as in [[leffens|leffe]] [[ferrie]]der. Creek giet mei de Kokkinne it wâld yn, dêr't er de trollen út Branch syn bunker lokket troch himsels foar te dwaan as Poppy. Alle trollen wurde dêrnei fongen troch de ''bergens'' en by Poppy en Branch en harren freonen yn in reuseftige itensiederspanne smiten, wêrfan't it lid mei klammen fêstset wurdt.

Poppy har hert is brutsen, en se rekket wei yn [[fertriet]] en [[wanhope]], sadat se har [[kleur]] ferliest en [[griis]] wurdt. As se dat sjogge, litte alle oare trollen de moedfearren ek hingje en ferlieze ek har kleur. Branch sjongt dan it ferske ''[[True Colors (liet fan Cyndi Lauper)|True Colors]]'' foar Poppy, wêrmei't er syn mear as tweintich jier fan net-sjongen ferbrekt en tagelyk syn [[leafde]] foar har opbychtet. Stadichoan kriget Poppy har kleur werom, en se beseft dat se fereale rekke is op Branch. Alle oare trollen krije ek har kleuren werom en itselde jildt foar Branch syn hier, dat nei de dea fan syn beppe griis wurden wie en no wer [[blau]] wurdt. 

It is Bridget har taak om 'e trollen op te tsjinjen, mar ynstee nimt se de grutte panne mei nei de poarte fan it kastiel en lit se de trollen frij, ek al wit se dat se dêrtroch sels in raar gat yndraaie sil. Poppy kin it net goedkrije om Bridget sa efter te litten, dat mei Branch en har freonen giet se werom it kastiel yn, dêr't se kening Gristle jr. sjen lit dat de kokenfaam Bridget deselde is as frouwe Glittersparkles. Poppy lit him tajaan dat er him op syn ôfspraakje mei frouwe Glittersparkles gelokkich field hat sûnder dat er ea in trol opiten hie. Dat is it bewiis dat ''bergens'' ek gelokkich wêze kinne en dat it hielendal net nedich is om dêrfoar trollen te iten. Gelokkigens, sa hâldt Poppy de ynienen hoopfolle ''bergens'' foar, sit al yn harren; se moatte it allinne noch sjen te finen. 

Hoewol't dat kening Gristle jr. en de oare ''bergens'' skoan taliket, wegeret de Kokkinne it te akseptearjen, om't sy al har status ûntlient oan it tameitsjen fan trollen. Se knoffelet lykwols op in optsjinkarke en wurdt troch de trollen tegearre mei de ferrieder Creek by de [[heuvel]] fan it kastiel en út 'e stêd fan 'e ''bergens'' riden. De trollen en ''bergens'' fiere mei-inoar feest en de [[magy]] dy't dat opsmyt, bringt nij libben en wat heechnedige fleur en kleur yn 'e grize stêd. Kening Peppy ropt syn dochter Poppy út ta keninginne fan 'e trollen, en Poppy en Branch falle inoar yn 'e earms. Yn in [[sêne]] nei de [[ôftiteling]] besiket de Kokkinne bûten de stêd om Creek op te iten, mar ear't se dat dwaan kin wurde se allebeide opfretten troch in reuseftich heuvel[[meunster (wêzen)|meunster]]. 

==Rolferdieling==


;haadrollen

<br>
;byrollen


==Produksje en distribúsje==
===Produksje===
Al yn [[2010]] waard troch [[filmstudio]] [[DreamWorks Animation]] in [[langspylfilm|lange]] [[tekenfilm]] oankundige dy't basearre wêze soe op 'e troch [[Thomas Dam]] ûntwikkele [[boartersguod]]rige [[Good Luck Trolls]]. Yn [[2012]] waard [[Chloë Grace Moretz]] yn 'e [[haadrol]] [[cast]]. Tsjin [[april]] [[2013]] wist de studio de [[filmrjochten]] te keapjen fan [[Dam Things]]. Uteinlik ferfong [[Anna Kendrick]] Moretz as de [[haadrolspylster]]. De film waard [[regissearre]] troch [[Mike Mitchell (regisseur)|Mike Mitchell]], dy't [[Walt Dohrn]] as ko-regisseur hie. It [[senario]] waard skreaun troch [[Jonathan Aibel]] en [[Glenn Berger]]. As [[filmprodusint]]e wie [[Gina Shay]] belutsen by it projekt, dêr't in [[budget]] fan [[$]]125&nbsp;miljoen foar beskikber wie. 


===Filmmuzyk===
De [[filmmuzyk]] foar ''Trolls'' waard fersoarge troch [[Christophe Beck]]. ''Trolls'' is in saneamde [[jukeboxmusical]], wat sizze wol dat der gâns âldere [[ferske]]s yn [[sang|songen]] wurde. Dêrûnder binne ''[[The Sound of Silence]]'' fan [[Simon & Garfunkel]], ''[[Hello (liet fan Lionel Richie)|Hello]]'' fan [[Lionel Richie]], ''[[I'm Coming Out]]'' fan [[Diana Ross]], ''[[True Colors (liet fan Cyndi Lauper)|True Colors]]'' fan [[Cyndi Lauper]] en ''[[It's a Sunshine Day]]'' fan [[The Brady Bunch]]. It orizjinele [[liet]] ''[[Can't Stop the Feeling!]]'' waard in reuseftige [[hit (muzyk)|hit]], dy't yn 17 ûnderskate [[steat|lannen]] it earste plak yn 'e [[hitlist]]en berikte, wêrûnder de [[Feriene Steaten]] en [[Kanada]]. It [[soundtrack]]album ''[[Trolls (soundtrack)|Trolls]]'', dat op [[23&nbsp;septimber]] [[2016]] ferskynde by [[platemaatskippij]] [[RCA Records]], waard [[sertifikaasje fan muzykferkeap|sertifisearre]] as [[platina plaat|platina]] yn 'e Feriene Steaten en [[Austraalje (lân)|Austraalje]].

===Distribúsje===
De [[filmdistribúsje|distribúsje]] fan ''Trolls'' waard fersoarge troch [[20th Century Fox]]. De film waard foar it earst fertoand op [[8&nbsp;oktober]] [[2016]] yn it ramt fan 'e [[feest]]like iepening fan it [[BFI Filmfestival fan Londen]]. ''Trolls'' gie op [[4&nbsp;novimber]] [[2016]] yn 'e [[Feriene Steaten|Amerikaanske]] [[bioskopen]] yn [[premiêre]]. Op [[24&nbsp;jannewaris]] [[2017]] kaam de film beskikber as [[ynternet|digitale]] [[download]], en op [[7&nbsp;febrewaris]] fan dat jier waard er útbrocht op [[dvd]] en [[blu-ray]].

==Untfangst==
Fan 'e [[filmkritisy]] krige ''Trolls'' mingde [[resinsje]]s. Lindsey Bahr fan it [[parseburo]] [[Associated Press]] skreau: "Uteinlik is de "wurd-mar-gelokkich"-moraal fan it ferhaal, hoewol ôfkôge yn ferhâlding mei in film as ''[[Inside Out (film út 2015)|Inside Out]]'', foldwaande farsk foar de [[doelgroep]]." [[Alonso Duralde]] fan ''[[TheWrap]]'' skreau lykwols dat de film "de amper oanwêzige karakterisaasje en yrritante skattichheid fan ''[[The Smurfs (film)|The Smurfs]]'' kombinearret mei it fuoililke personaazje-ûntwerp en de ôfgryslike popstyl fan ''[[Strange Magic (film)|Strange Magic]]''. 

Op 'e [[webside]] [[Rotten Tomatoes]], dy't [[resinsje]]s sammelet, hie ''Trolls'' in frij heech goedkarringspersintaazje fan 76%, basearre op 162 ûnderskate resinsjes. De konsensuskrityk fan 'e webside, gearstald út al dy resinsjes, stelt: "[De film] bringt syn fuortendaliks werkenbere personaazjes op it grutte skerm yn in kleurryk aventoer, dat, ek al is it benammen rjochte op it jongere [[publyk]], de [[âldelju]] net alhiel ferjit." Op [[Metacritic]], de wichtichste [[konkurrint]] fan Rotten Tomatoes, behelle ''Trolls'' in goedkarringspersintaazje fan 55%, basearre op 32 resinsjes.

==Resultaat==
===Opbringst===
''Trolls'' brocht yn 'e [[bioskopen]] yn 'e [[Feriene Steaten]] en [[Kanada]] [[$]]153,7&nbsp;miljoen op, en yn alle oare [[lannen en territoaria]] $193,2&nbsp;miljoen. Wrâldwiid kaam de [[opbringst (jild)|opbringst]] dêrmei út op $346,9&nbsp;miljoen. Ofset tsjin it [[budget]] fan $125&nbsp;miljoen betsjut dat in [[winst (ûndernimming)|winst]] fan $221,9&nbsp;miljoen, hoewol't dêr de [[marketing]]kosten noch wol ôf moatte. It [[tydskrift]] ''[[Deadline Hollywood]]'' rûsde dat dy $105&nbsp;miljoen bedroegen, wat in skjinne winst opleverje soe fan krapoan $117&nbsp;miljoen.

===Prizen===
''Trolls'' waard nominearre foar in grut tal [[priis (ûnderskieding)|prizen]], wêrûnder sawol de [[Oscar]] as de [[Golden Globe]] foar bêste orizjinele [[liet]] (''[[Can't Stop the Feeling!]]'' fan [[Max Martin]], [[Shellback (muzykprodusint)|Shellback]] en [[Justin Timberlake]]), en fierders 4 [[Annie Award]]s, in [[American Music Award]], in [[Billboard Music Award]], 2 [[Critics' Choice Award]]s, 4 [[Nickelodeon Kids' Choice Award]]s, 2 [[Satellite Award]]s, in [[Saturn Award]] en 2 [[Teen Choice Award]]s. De film wûn de [[Grammy Award]] foar bêste liet skreaun foar fisuele media (''Can't Stop the Feeling!'').

==Ferfolch==
Troch syn grutte súkses stie ''Trolls'' oan it begjin fan in [[mediafranchise]], dy't ek fan ''[[Trolls (franchise)|Trolls]]'' hjit. Der binne twa [[tekenfilmsearje]]s en in [[tillefyzjespecial]] fan makke, en yn [[2020]] kaam der in [[ferfolchfilm]] yn 'e [[bioskopen]], mar as [[titel (namme)|titel]] **'.

## Keppelings om utens
*  Offisjele webside fan ''Trolls''
*  Ynformaasje oer ''Trolls'' yn 'e Internet Movie Database (IMDb)